Γκασερμπρούμ Α΄

Το Γκασερμπρούμ Α΄, επίσης γνωστό ως Κρυμμένη Κορυφή ή K5, είναι η ενδέκατη υψηλότερη κορυφή της γης, στα σινοπακιστανικά σύνορα, στην περιοχή Γκιλγκίτ–Μπαλτιστάν του Πακιστάν και Σιντζιάνγκ της Κίνας. Το Γκασερμπρούμ Α΄ είναι τμήμα της ορεινής μάζας του Γκασερμπρούμ, στο  Καρακορούμ των Ιμαλαΐων. Το όνομά του προέρχεται από το "ργκάσα" (όμορφο) και "μπρουμ" (βουνό), στη θιβετιανή γλώσσα Μπάλτι.

Στο Γκασερμπρούμ Α΄ αποδόθηκε ο κωδικός Κ5 (δηλαδή η 5η κορυφή του Καρακορούμ) από τον Τόμας Τζορτζ Μοντγκόμερι το 1856 όταν για πρώτη φορά κατέγραψε τις κορυφές του Καρακορούμ κατά τη διάρκεια της Μεγάλης Τριγωνομετρικής Επιθεώρησης της Ινδίας. Το 1892 ο Ουίλιαμ Μάρτιν Κόνγουεϊ χρησιμοποίησε το εναλλακτικό όνομα Κρυμμένη Κορυφή.

Στο Γκασερμπρούμ Α΄ ανέβηκαν για πρώτη φορά στις 5 Ιουλίου, 1958 οι Πίτερ Σένινγκ και Άντριου Κάουφμαν μέλη μιας οκταμελούς αμερικανικής αποστολής στην οποία συμμετείχαν οι Νίκολας Μπ. Κλιντς ως αρχηγός και οι Ρίτσαρντ Κ. Ίρβιν, Τομ Νέβισον, Τομ ΜκΚόρμακ, Μπομπ Σουίφτ και Τζιλ Ρόμπερτς

Αποστολές και αναβάσεις
 1934 - Μεγάλη διεθνής αποστολή, οργανωμένη από τον Ελβετό Γκίντερ Ντίρενφουρθ, εξερευνά το Γκασερμπρούμ Α΄ και Β΄. Δύο ορειβάτες φθάνουν στα 6.300 μ..
 1936 - Μία γαλλική αποστολή φθάνει στα 6.900 μ.
 1958 - Η αμερικανική αποστολή επιτυγχάνει την πρώτη ανάβαση.
 1975 - Οι Ράινχολντ Μέσνερ και Πίτερ Χάμπελερ φθάνουν στην κορυφή από νέα (βορειοδυτική) διαδρομή με καθαρό αλπικό στιλ (πρώτη σε κορυφή 8.000 μέτρων) σε τρεις ημέρες, χωρίς βοηθητικό οξυγόνο. Μία ημέρα αργότερα, τρεις Αυστριακοί από αποστολή του Χανς Σελ φθάνουν στην κορυφή από την αμερικανική διαδρομή.
 1977 - Η τέταρτη επιτυχημένη ανάβαση έγινε από τους Σλοβένους (Νέιτς Ζάπλοτνικ και Αντρέι Στρέμφελι), από νέα διαδρομή.
 1980 - Η γαλλική αποστολή είναι για 5η φορά επιτυχής και περνά για πρώτη φορά τη νότια κόψη.
 1981 - Η ιαπωνική αποστολή πιστώνεται με την 6η επιτυχή ανάβαση
 1982 - Οι Τζ. Στουρμ, M. Ντάχερ και Σ. Χουπφάουερ, γερμανικής αποστολής, φθάνουν στην κορυφή από τη βόρεια όψη. Την ίδια χρονιά, η Γαλλίδα Μαρί-Ζοζέ Βαλενκό γίνεται η πρώτη γυναίκα που ανεβαίνει στην κορυφή. Ο σύζυγός της, Σιλβέν Σοντάν από την Ελβετία, εκτελεί την πρώτη κατάβαση με ορειβατικό σκι από κορυφή 8.000 μέτρων έως την κατασκήνωση βάσης.
 1983 - Ο Γέζι Κουκούτσκα με τον Βόισιεχ Κούρτικα ανοίγουν νέα διαδρομή με αλπικό στιλ, χωρίς βοηθητικό οξυγόνο.
 1983 - Επιτυχείς αποστολές με ομάδες από την Ελβετία και την Ισπανία.
 1984 - Ο Ράινχολντ Μέσνερ και ο Χανς Καμερλάντερ διασχίζουν το Γκασερμπρούμ Β΄ και το Γκασερμπρούμ Α΄ χωρίς να επιστρέψουν στην κατασκήνωση βάσης
 1985 - Μοναχική αναρρίχηση από τον Μπενουά Σαμού. Στις 14 Ιουλίου, ο Ιταλός Τζιαμπιέρο Ντι Φεντερίκο (μοναχική ανάβαση) ανοίγει νέα διαδρομή στη βορειοδυτική όψη.
 2003 - 19 ορειβάτες έφθασαν στην κορυφή, 4 θάνατοι, ανάμεσά τους ο Μοχάμεντ Οράζ.
 2012 - Στις 9 Μαρτίου οι Άνταμ Μπιελέτσκι και Γιάνους Γκόλαμπ έκαναν την πρώτη χειμερινή ανάβαση, χωρίς βοηθητικό οξυγόνο. Την ίδια ημέρα, τρεις ορειβάτες από διαφορετική αποστολή — ο Αυστριακός Γκέρφριντ Γκεσλ, ο Ελβετός Σέντρικ Χάχλεν και ο Πακιστανός Νιζάρ Χουσεΐν Σαντπάρα αναφέρθηκαν αγνοούμενοι, δίχως να βρεθούν ποτέ. Προσπαθούσαν να αναρριχηθούν από νέα διαδρομή και εικάζεται ότι τους παρέσυραν οι ισχυροί άνεμοι.
 2013 - 21 July, Galician Abel Alonso and Spaniards Xebi Gomez and Álvaro Paredes climb to top and died while descending after a storm.

Βιβλιογραφία

Παραπομπές

Εξωτερικοί σύνδεσμοι
 Γκασερμπρούμ Α΄ στο Summitpost
 Γκασερμπρούμ Α΄ στο Himalaya-Info.org (Γερμανικά)
 Γκασερμπρούμ Α΄ στο Peakware
 Βίντεο κορυφής στην πρώτη ρουμανική ανάβαση (30 Ιουλίου 2007)

Καρακορούμ
Βουνά της Κίνας
Βουνά του Πακιστάν